
Številka: 6035-2/2025
Datum: 16. 4. 2026

Svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na podlagi pete točke prvega odstavka 68. člena Zakona o visokem šolstvu (Uradni list RS, št. 56/25; v nadaljevanju: ZViS-1) in v zvezi s prvim odstavkom 19. člena Meril za zunanjo evalvacijo višjih strokovnih šol (Uradni list RS, št. 21/18 in 69/18; v nadaljevanju: merila) v postopku zunanje evalvacije PRAH Izobraževalnega centra, Višje strokovne šole Rogaška Slatina, ki je bil začet na podlagi vloge PRAH Izobraževalnega centra, Višje strokovne šole Rogaška Slatina, ki jo zastopa direktor mag. Igor Prah na 232. seji 16. 4. 2026 sprejel naslednje

MNENJE

1. Svet agencije meni, da PRAH Izobraževalni center, Višja strokovna šola Rogaška Slatina, ne izpolnjuje standardov kakovosti, določenih merili.
2.    V postopku so bile zaznane večje pomanjkljivosti ali neskladnosti pri delovanju šole v celotnem obdobju od zadnje evalvacije oz. ustanovitve, in sicer:
· Šola Strategije razvoja za obdobje 2020–2030 ni pripravila in obravnavala v skladu z 10., 11. in 12. členom Zakona o višjem strokovnem izobraževanju, ki določajo pristojnosti pri pripravi, obravnavi in sprejemu dolgoročnega razvojnega programa.
· Pregled dokumentacije, zapisnikov in razgovorov je pokazal, da šola svojega poslanstva ne uresničuje v skladu s Strategijo razvoja 2020–2030, manjkajo pa podatki o strokovnih dogodkih, projektih in sodelovanju v lokalnem okolju, kar pomeni neizpolnjevanje 1. standarda.
· Šola ni zagotovila imenovanja predavateljev višje šole na predavateljskem zboru, kot to določa 12. člen Zakona o višjem strokovnem izobraževanju, saj predavateljski zbor tega v obdobju od zadnje zunanje evalvacije ni izvajal, kar pomeni neizpolnjevanje 2. standarda.
· Predavateljski zbor v obdobju od zadnje zunanje evalvacije ni obravnaval posodobitev študijskih programov, kar pomeni neizpolnjevanje 2. standarda.
· Šola ne zagotavlja transparentnega in enotnega postopka priznavanja praktičnega izobraževanja v skladu s Pravilnikom o priznavanju predhodno pridobljenega znanja (6. člen), kar predstavlja neizpolnjevanje 4. standarda.
· Šola v obdobju od zadnje zunanje evalvacije ni zagotovila delovanja študijske komisije v skladu s 14. členom ZVSI, kar pomeni neizpolnjevanje 4. standarda, saj komisija ni obravnavala napredovanja študentov, posodobitev študijskega programa, meril za priznanje predhodno pridobljenega znanja in ni sodelovala s študenti.
· Šola ne zagotavlja učinkovitega delovanja notranjega sistema kakovosti, saj samoevalvacija poteka zgolj formalno, z omejeno vključenostjo deležnikov, brez jasnih ukrepov, odgovornih oseb, rokov in pregleda preteklih akcijskih načrtov, kar pomeni neizpolnjevanje 6. standarda.
· Šola ne zagotavlja ločene knjižnice na vsaki lokaciji in ne nudi sodobne literature v fizični obliki, prav tako študentom in zaposlenim ne omogoča dostopa do podatkovnih baz, potrebnih za študij in delo, kar predstavlja neizpolnjevanje 17. standarda.
· Šola ne zagotavlja vključevanja deležnikov pri ukrepih za izboljšave, spremljanja njihovega izvajanja in obveščanja o izsledkih samoevalvacije, kar pomeni neizpolnjevanje 19. standarda.
· Šola nima opredeljenih načinov izvajanja študijskega procesa glede na velikost skupin in ne izvaja polnega obsega kontaktnih ur pri skupinah nad 15 študentov, kar pomeni neizpolnjevanje 21. standarda.
3.    Svet  agencije ministrstvu predlaga, da uvede postopek ponovne akreditacije v skladu s šestim odstavkom 26. člena Zakona o višjem strokovnem izobraževanju (Uradni list RS, št. 86/04 , 100/13,  54/22 – ZUPŠ-1, 102/23 in 14/26; v nadaljevanju: ZVSI)
 
4.    Stroški v tem postopku so breme agencije.

Obrazložitev

PRAH Izobraževalni center, Višja strokovna šola Rogaška Slatina, Kidričeva ulica 28, 3250 Rogaška Slatina, (v nadaljevanju: šola) je na svet agencije 12. 2. 2025 vložila vlogo za zunanjo evalvacijo višje strokovne šole zaradi sprejetja mnenja o izpolnjevanju z zakonom predpisanih standardov, določenih z merili. Šola je vlogo vložila na predpisanem obrazcu in priložila vse priloge, predpisane v 15. členu meril.

V 26. členu Zakona o višjem strokovnem izobraževanju (Uradni list RS, št. 86/04, 100/13 in 54/22 – ZUPŠ-1, 102/23 in 14/26 v nadaljevanju: ZVSI) je določeno, da ministrstvo vsakih sedem let po uradni dolžnosti, na predlog NAKVIS ali inšpekcijskih organov pa tudi prej, preverja izpolnjevanje pogojev za vpis v razvid. Šteje se, da se sedemletno obdobje izteče z začetkom novega študijskega leta, v katerem poteče sedem let od vpisa v razvid.
 
Svet agencije je v postopku v skladu s 14. členom meril imenoval skupino strokovnjakov za pripravo skupnega poročila o zunanji evalvaciji šole. Skupina strokovnjakov v sestavi: dr. Silva Kos Knez, Šolski center Novo mesto, Višja strokovna šola, predsednica, prof. dr. Armand Faganel, Univerza na Primorskem, Fakulteta za management, Fakulteta za organizacijske študije v Novem mestu, član, dr. Peter Jenček, Univerza v Ljubljani, Fakulteta za pomorstvo in promet, član in Luka Krapež, Univerza v Mariboru, Fakulteta za strojništvo, član študent, je na podlagi samoevalvacijskega poročila šole, vloge, druge zahtevane dokumentacije in obiska šole 13. 10. 2025, 16. 10. 2025 in 17. 10. 2025 
je skupina strokovnjakov dne 6. 11. 2025 pripravila skupno evalvacijsko poročilo, iz katerega izhaja, da šola ne deluje v skladu z zakonom in merili. Šola je dne 11. 12. 2025 posredovala odgovor na skupno evalvacijsko poročilo. Skupina strokovnjakov je preučila pojasnila iz odgovora šole ter dne 8. 1. 2026 pripravila končno poročilo. Svet agencije je na 228. seji dne 19. 2. 2026 ugotovil, da končno poročilo izkazuje delne neskladnosti, ki po oceni sveta predstavljajo večje pomanjkljivosti oziroma neskladnosti. Za eno delno skladnost je svet v 18. standardu mnenja, da se prekvalificira v priporočilo. 

Končno poročilo je bilo šoli posredovano v seznanitev, pri čemer ji je bil določen 30-dnevni rok za izjasnitev o prekvalificiranih delnih neskladnostih. Šola se v določenem roku o končnem poročilu ni izjasnila, zato je svet na tej podlagi sprejel odločitev v skladu s dopisom o izjasnitvi in ugotovitvami končnega poročila. Zato je svet dne 16. 4. 2026 zadevo obravnal brez izjasnitve. 

V 51.t členu ZViS je določeno, da agencija opravlja evalvacije višjih strokovnih šol v skladu z merili in postopki, ki jih določi svet agencije, ter da se pri tem smiselno uporabljajo določbe ZViS, ki urejajo zunanjo evalvacijo visokošolskih zavodov. Področja presoje višje strokovne šole določa 5. člen meril, in sicer: delovanje šole, kadri, študenti, materialni pogoji ter notranje zagotavljanje in izboljševanje kakovosti ter izvajanje študijskih programov.

Svet agencije je vlogo šole obravnaval na 232. seji 16. 4. 2026. Presojal jo je po vseh standardih kakovosti določenih v 6., 7., 8., 9. in 10. členu meril.

Področje delovanja šole opredeljujejo standardi kakovosti od 1 do 7. Pri 1. standardu iz končnega poročila skupine strokovnjakov izhaja, da šola ne izpolnjuje standarda kakovosti. Skupina strokovnjakov je ugotovila, da šola svoje smernice strateškega razvoja za desetletno obdobje zapisala v Strategiji razvoja za obdobje 2020-2030 in ugotovila, da ima še vedno pomanjkljivosti, ki so bile zaznane že v pretekli zunanji evalvaciji. Šola Strategije razvoja za obdobje 2020-2030 ni pripravila in obravnavala v skladu z 10., 11. in 12. členom ZVSI, kar pomeni, da dolgoročni razvojni program šole pripravlja direktor/ravnatelj, predavateljski zbor da k dolgoročnemu razvojnemu programu mnenje, sprejme pa ga strateški svet v soglasju s svetom zavoda oziroma upravnim odborom gospodarske družbe. Če bi šola navedene zahteve izpolnila, bi to moralo biti vidno iz omenjenega dokumenta. Ravno tako iz končnega poročila skupine strokovnjakov izhaja, da je iz pregledane dokumentacije, zapisnikov in opravljenih razgovorov razvidno, da šola svojega poslanstva ne uresničuje v skladu s Strategijo razvoja za obdobje 2020–2030. V dokumentih niso navedeni konkretni podatki o izvedenih strokovnih dogodkih s področja logistike (seminarji, predavanja, konference), o razvojnih projektih, v katere so bili vključeni zaposleni in/ali študenti, niti o sodelovanju šole v lokalnem okolju. Za učinkovitejše uresničevanje poslanstva bi morala šola v letnih samoevalvacijskih poročilih, delovnih načrtih ter poročilih o njihovem izvajanju jasno izkazovati podatke o številu izvedenih aktivnosti ter o številu sodelujočih predavateljev in študentov. Priporočamo, da šola Strategijo razvoja ponovno pregleda in jo dopolni tako, da bo skladna s specifičnimi cilji in značilnostmi višje šole, vključno z njenim poslanstvom, študijskimi programi in lokalnim okoljem, ter da bo ločena od strategije visoke šole. Svet v celoti sledi ugotovitvam iz končnega poročila skupine strokovnjakov in ugotavlja, da šola ne izpolnjuje 1. standarda 6. člena meril, kakor izhaja iz prve alineje 2. točke izreka tega mnenja. 
Pri 2. standardu iz končnega poročila skupine strokovnjakov izhaja, da predavateljski zbor v času od zadnje zunanje evalvacije na svojih sejah ni obravnaval niti odločal o posodobitvah študijskih programov in njihovi izvedbi v praksi. Obravnava teh vsebin predstavlja enega temeljnih mehanizmov za zagotavljanje kakovosti in razvoj študijskega  programa ter za prilagajanje izobraževalnih vsebin potrebam gospodarstva in spremembam v stroki. Iz končnega poročila ravno tako izhaja, da šola v obdobju od zadnje zunanje evalvacije predavateljski zbor ni imenoval predavateljev višje šole. Je pa iz dokumentacije razvidno, da je v tem obdobju Komisija za akreditacijo višješolskih študijskih programov in višjih strokovnih šol kljub neimenovanju predavateljev na predavateljskem zboru izdala dvanajst sklepov o soglasju k podelitvi oz. vnovični podelitvi naziva predavatelj višje šole.  Svet v celoti sledi ugotovitvam iz končnega poročila skupine strokovnjakov in ugotavlja, da šole ne izpolnjuje 2. standarda tega v skladu z 6. členom meril in 12. členom ZVSI kakor izhaja iz prve alineje 2. točke izreka tega mnenja. 
Skupina strokovnjakov v končnem poročilu šoli priporoča, da pripravi akcijski načrt ukrepov za krepitev kakovosti izobraževalne, strokovne in razvojne dejavnosti. Predlagajo tudi, da v okviru akcijskega načrta vzpostavi enotno evidenco izvedenih aktivnosti, dogodkov in sodelovanj, ki se med študijskim letom sproti dopolnjuje. Strokovnjaki so ugotovili, da šola ne izvaja aktivnosti za povečanje kakovosti izobraževalne, strokovne in razvojne dejavnosti. 
Pri 4. standardu iz končnega poročila izhaja, da šola delno izpolnjuje standard kakovosti. Na področju praktičnega izobraževanja mora v prihodnje natančneje določiti merila, ki bodo skladna s Pravilnikom o priznavanju predhodno pridobljenega znanja in Skupnimi smernicami in standardi za priznavanje predhodno pridobljenega znanja v višjem strokovnem izobraževanju. Iz končnega poročila ravno tako izhaja, da študijska komisija v obdobju od zadnje zunanje evalvacije ni delovala v skladu s 14. členom ZVSI, kar pomeni, da v navedenem obdobju ni obravnavala vprašanj v zvezi z napredovanjem študentov, v zvezi s prilagajanjem in posodabljanjem študijskega programa, ni oblikovala in sprejela jasnih meril za ugotavljanje, potrjevanje in preverjanje z delom pridobljenega znanja oziroma drugega neformalno pridobljenega znanja, ki se prizna študentu pri izpolnjevanju študijskih obveznosti. V delu, kjer je skupina strokovnjakov ugotovila delno neskladnost, je bil svet mnenja, da je šlo za neizpolnjevanja 4. standarda.  Iz tega sledi ugotovitev sveta agencije, da šole ne izpolnjuje 4. standarda, 6. člena meril, kakor izhaja iz prve alineje 2. točke izreka tega mnenja. 
Pri 6. standardu iz končnega poročila izhaja, da šola delno izpolnjuje standard kakovosti. Skupina strokovnjakov ugotavlja, da študijska komisija pri svojem delu ni sodelovala s študenti. V okviru nadaljnjega razvoja mora okrepiti sodelovanje s tujimi izobraževalnimi institucijami in podjetji z namenom izmenjave dobrih praks in krepitve mednarodne prepoznavnosti šole. Vodstvo šole in komisija za kakovost izkazujeta zavedanje o pomenu notranjega sistema kakovosti ter o njegovih pomanjkljivostih, zlasti glede nizke učinkovitosti dosedanjih samoevalvacijskih postopkov. Notranji sistem kakovosti na šoli je vzpostavljen, vendar deluje predvsem formalno. Večina deležnikov ni vključena v samoevalvacijo, zato ta ni učinkovita. Proces je treba nadgraditi z jasnimi ukrepi, odgovornimi osebami in roki ter zagotoviti pregled nad izvedbo preteklih akcijskih načrtov. Pomanjkanje analize preteklih ukrepov zmanjšuje uporabnost poročil. Rezultate samoevalvacije je treba vključiti v razvojno načrtovanje. V delu, kjer je skupina strokovnjakov ugotovila delno neskladnost, je bil svet mnenja, da je šlo za neizpolnjevanja 6. standarda.  Iz tega sledi ugotovitev sveta agencije, da šole ne izpolnjuje 6. standarda, 6. člena meril, kakor izhaja iz prve alineje 2. točke izreka tega mnenja. 

Področje kadrov opredeljujeta standarda kakovosti 8 in 9. Iz končnega poročila skupine strokovnjakov izhaja, da šola izpolnjuje standarda kakovosti. Večina predavateljev ni zaposlenih na šoli, ampak pogodbeno sodelujejo z njo, prav tako knjižničarka. Pedagoški in strokovni delavci so z izobraževanji in usposabljanji zadovoljni, evidenca njihovega izvajanja je pomanjkljiva. Dosežki predavateljev iz stroke so dokaj skromni, obenem odražajo njihovo aktivnost na področju študijskega programa. Študenti zelo pozitivno ocenjujejo delo referata in izražajo zadovoljstvo z osebjem in njihovim odnosom. Zaposleni na šoli, predavatelji in drugi strokovni in nepedagoški delavci, opravljajo različna dela in naloge na področju formalnega in neformalnega izobraževanja oziroma usposabljanja v različnih podjetjih, ki delujejo v okviru Skupine Prah, kar lahko vodi v neoptimalno izvajanje posameznih nalog.

Področje študentov opredeljujejo standardi 10 do 13. Iz končnega poročila skupine strokovnjakov izhaja, da šola izpolnjuje standarde kakovosti. Šola se lahko pohvali z osebnim in odprtim pristopom vodstva, referata in predavateljev do študentov, dosegljivim in odzivnim pedagoškim kadrom ter neposrednim in hitrim dostopom do vodstva in referata, kar omogoča kakovostno povratno informacijo pri reševanju vprašanj in pritožb. Študenti pogosto izberejo temo zaključne naloge iz svojega delovnega okolja, kar povečuje relevantnost in praktično vrednost izobraževanja. Priložnosti za izboljšave vključujejo bolj pregledno predstavitev postopka pri praktičnem izobraževanju, na primer z vzorčnimi obrazci, primeri opisov delovnega mesta ter seznamom zaporednih korakov od priprave vloge do odločitve o priznanju. Smiselno je tudi krepiti dostopnost in rabo knjižničnih e-virov ter izvajati kratke delavnice informacijske pismenosti, povezane s predmeti. Poleg tega je priporočljivo sistematično seznaniti študente z vsebino samoevalvacijskega poročila in načrtovanimi izboljšavami za naslednje študijsko leto.

Področje materialnih razmer opredeljujejo standardi 14 do 17. Pri 17. standardu iz končnega poročila skupine strokovnjakov izhaja, da šola ne izpolnjuje standarda kakovosti. Šola izstopa po sodelovanju zaposlenih pri razvoju opreme za usposabljanje deležnikov v prometno-logističnem sektorju v okviru Skupine Prah ter po možnostih prilagoditve plačila šolnine glede na finančne zmožnosti študentov. Skupina strokovnjakov priporoča posodobitev učbenikov in študijskega gradiva, do bodo skladna z vsebinami predmetov v katalogih znanj, ter izvedbo posebne prilagoditve učnega prostora na obeh lokacijah izvajanja študija. Potrebno je opredeliti prilagoditve študijskih gradiv za študente s posebnimi potrebami v okviru Pravilnika o študentih s posebnim statusom Višje strokovne šole Rogaška Slatina. Fizična dostopnost za gibalno ovirane študente, ki uporabljajo invalidski voziček, je trenutno zagotovljena le do pritličnih prostorov, zato je smiselno razmisliti o rešitvah za dostop do nadstropij. Šola naj zagotovi tudi dodatne vire financiranja, na primer iz javnih razpisov, raziskovalnih in tržnih projektov. Ob tem je priporočljivo urediti prostor, ki bo služil kot čitalnica z ustreznim številom mest, saj se bo s pričetkom izvajanja novega študijskega programa Ekonomist povečalo število uporabnikov knjižnice. Skupina strokovnjakov je ugotovila, da šola nima ločenih knjižnic na obeh lokacijah, ravno tako manjka ustreznen nabor sodobne literature v fizični obliki. Šola bi morala  zaposlenim in študentom omogočiti dostop do ustreznih podatkovnih baz, potrebnih za delo in študij. Svet v celoti sledi ugotovitvam iz končnega poročila skupine strokovnjakov in ugotavlja, da šola ne izpolnjuje 17. standarda tega v skladu z 6. členom meril kakor izhaja iz prve alineje 2. točke izreka tega mnenja.

Področje notranjega zagotavljanja in izboljševanja kakovosti opredeljujejo standardi od 18 do 22. Skupina strokovnjakov je ugotovila  v 18. standardu delno skladnost saj bi po mnenju strokovnjakov, šola morala resno pristopiti k izboljšavi anketnih vprašalnikov in analizi rezultatov, saj ti predstavljajo osnovo za načrtovanje konkretnih izboljšav, kot je zapisano v končnem poročilu. Skupina strokovnjakov je ugotovila, da samoevalvacijska poročila ne služijo evalvaciji delovanja šole v preteklem obdobju. V samoevalvacijskih poročilih bi morala biti izražena kakovost ter določeni cilji ter priprava in spremljanje učinkovitosti akcijskih ukrepov. Pri tem je potrebno zagotoviti razumevanje pomena zagotavljanja kakovosti, aktivno vključevanje vseh relevantnih deležnikov pri sprejemanju in izvajanju ukrepov ter njihovo seznanjanje z izsledki samoevalvacije in izvedenimi izboljšavami. 
Iz končnega poročila izhaja, da je skupina strokovnjakov v 19. ugotovila neizpolnjevanje standarda.  Ugotovili so, da mora skupina strokovnjakov na novo definirati razumevanje o pomena zagotavljanja kakovosti ter vključevanju različnih skupin deležnikov pri sprejemanju ukrepov za izboljšave. Pomembno je spremljanje njihovega uresničevanja in učinkovito seznanjanje z izsledki samoevalvacijskih poročil. Šola naj redno spremlja izvajanje študija, pregleduje študijski program ter ga ob formalizirani vključenosti zunanjih deležnikov tudi izboljšuje. 
Priložnosti za izboljšave vključujejo ločeno izvajanje študijskega programa na obeh lokacijah, pretežno v živo, opremo računalniških učilnic z ustrezno programsko opremo za izobraževanje logističnih inženirjev ter zasnovo projektov v sodelovanju s predavatelji in zunanjimi deležniki, v katere se bodo redno vključevali študenti in predavatelji. 
Skupina strokovnjakov je v 21. standardu ugotovila delno skladnost, saj šola nima natančno opredeljenega načina izvajanja študija ob različno velikih skupinah študentov, z obveznim obsegom kontaktnih ur, ter jih v primeru več kot 15 študentov izvaja v polnosti. 
Prav tako je priporočljivo okrepiti obveščanje in informiranje vseh deležnikov o aktivnostih šole. Študentje zaradi skrajšanega programa pri predmetih niso deležni izobraževanja v obsegu zahtevanih kreditnih točk. Manjkajo tudi projekti, v katere bi vključevali študente. 
Čeprav šola formalno razpolaga z večino dokumentov, potrebnih za njeno delovanje in razvoj, njihova vsebina praviloma ne odraža sistematičnega spremljanja, analize in vrednotenja doseženih ciljev, niti ne izkazuje načrtnega in dokazljivega napredka in razvojne usmerjenosti šole. Svet pa je glede navedene delne skladnosti v 18. standardu ugotovil, da gre za priložnost in delno skladnost prekvalificiral v priložnost za izboljšanje. Glede navedene delne skladnosti v 19. in 21. standardu, pa je svet ugotovil, da gre v obeh primerih za neizponjevanje standarda in delno skladnost prekvalificiral v Neskladnost. Iz tega sledi ugotovitev sveta agencije, da šola  izpolnjuje 18. standarda, 6. člena meril ter ne izpolnjuje 19. in 21. standarda kakovosti kakor izhaja iz prve alineje 2. točke izreka tega mnenja

Vse navedeno je jasno razvidno iz končnega evalvacijskega poročila skupine strokovnjakov, kjer je naveden tudi podroben popis ugotovljenega dejanskega stanja ter ugotovljenih priložnosti za izboljšanje, prednosti, delnih neskladnosti ter tudi večjih pomanjkljivosti oziroma neskladnosti kot tudi v dopisu v izjasnitev sveta agencije.  Priporočila za izboljšanje, ki jih je skupina strokovnjakov zapisala pri vsakem področju presoje, za šolo niso zavezujoča, pripomorejo pa lahko k nadaljnjemu razvijanju kakovosti šole ter so v skladu z evropskimi priporočili in smernicami na tem področju. 

Na podlagi 22. člena Meril za zunanjo evalvacijo višjih strokovnih šol ima šola možnost, da se na mnenje agencije odzove v roku 30 dni od prejema tega mnenja.






	Špela Zakrajšek
Višja svetovalka področja II
	dr. Boris Dular
Predsednik sveta
Nacionalne agencije Republike Slovenije za kakovost v visokem šolstvu



Vročiti:
- Stranki postopka (naslovnik) po njenem pooblaščencu,  odvetniku Urbanu Seničarju, Ulica v Zadrže 1, 3240 Šmarje pri Jelšah - osebno
- Ministrstvo za vzgojo in izobraževanje, Masarykova 16, 1000 Ljubljana, priporočeno s povratnico

